Drie vas kort na moord op verkeersbeampteArgieffoto: memyselfaneye (Pixabay) Twee mans en ŉ vrou is in die Vrystaat in hegtenis geneem, kort na die moord op ŉ verkeersbeampte in Standerton, Mpumalanga. Lt.kol. Thandi Mbambo, woordvoerder van die polisie, het gesê die drie verdagtes, twee mans van onderskeidelik 29 en 32 jaar oud en ŉ 20-jarige vrou, is Vrydagaand in hegtenis geneem, toe hulle Lesotho by die Maseru-grens wou binnegaan. Polisiebeamptes is in kennis gestel om op die uitkyk te wees vir ŉ swart Jeep Compass met Lesotho-nommerplate, nadat ŉ verkeersbeampte vroeër Vrydag in Standerton doodgeskiet is. Die 37-jarige beampte is Vrydagmiddag drie keer geskiet nadat hy ŉ verkeersboete wou uitreik. Hy is op die toneel dood. Volgens Mbambo is ŉ motor wat aan die beskrywing voldoen het by die grenspos voorgekeer en deursoek en beamptes het op ŉ vuurwapen, ammunisie en ŉ verkeersboete-kwitansieboek beslag gelê. Die drie verdagtes word van die besit van ŉ ongelisensieerde vuurwapen en ammunisie en diefstal van staatseiendom aangekla. Die polisie Standerton-polisie sal ook ŉ bykomende klag van moord ondersoek. Die verdagtes sal in die Ladybrand- en Standerton-landdroshowe verskyn.